Peste 1.000 de elevi din judeţul Vâlcea au participat vineri, la mallul din nordul municipiului reşedinţă, la târgul de oferte educaţionale pentru admiterea în clasa a IX-a, eveniment organizat de Inspectoratul Şcolar Judeţean (IŞJ) cu scopul de a-i ajuta pe cei care termină acum clasa a VIII-a să îşi aleagă şcoala potrivită pentru continuarea studiilor.
Reprezentanţii IŞJ spun că viitorii liceeni au la dispoziţie aproape 3.000 de locuri la şcolile şi liceele din judeţ, în clase cu profiluri cerute în prezent pe piaţa muncii.
"După programarea şcolilor gimnaziale şi după calculele pe care noi le-am făcut sunt în jur de 1.000 - 1.200 de elevi de clasa VIII-a care participă anul aceasta la târg. Sunt prezente cu stand toate liceele din judeţul nostru, 25 de licee mai exact. Fiecare dintre licee şi-a pregătit standul astfel încât să îi atragă pe viitori liceeni şi să-i convingă să urmeze cursurile colegiului sau liceului dumnealor. Au venit cu demonstraţii de roboţi şi materiale pe care ei le pregătesc în cadrul orelor. Şi liceele tehnologice sunt, de asemenea, o parte plăcută a acestui târg pentru că ei au venit cu produse pregătite în laboratoarele lor, astfel încât să le arate viitorilor liceeni ce pot face ei în şcoală. Din experienţa noastră şi din analiza pe care am făcut-o de când organizăm acest târg al ofertelor educaţionale, putem să spunem că, în general, elevii împreună cu părinţii lor şi împreună cu diriginţii şi consilierii şcolari îşi conturează o imagine a viitorului liceu la care vor să meargă, dar cu siguranţă aici ei vin pentru a-şi întări convingerile pe care le au sau pentru a-şi stabili cu exactitate profilul la care vor să meargă", a precizat, pentru AGERPRES, inspectorul şcolar pentru minorităţi în cadrul IŞJ Vâlcea, Ramona Iacob.
În topul preferinţelor viitorilor absolvenţi de gimnaziu din Vâlcea rămân în continuare liceele teoretice, cele mai căutate fiind colegiile din municipiul reşedinţă. Nici celelalte şcoli de tradiţie din Vâlcea nu sunt omise, însă tot filiera teoretică este preferată, cu interes relativ constant în ultimii ani în Vâlcea, în detrimentul învăţământului profesional, care dă totuşi semne de revigorare mai ales de când tot mai mulţi angajatori caută să îşi formeze muncitori calificaţi încă de pe băncile şcolii.
"Este nevoie de muncitori calificaţi, de tineret care să înveţe meserie şi se pare că începe tineretul să se regăsească în treaba asta. Dualul este un lucru benefic şi încurajator cu dubla bursă pe care o primesc. Un copil de la dual ia 600 de lei pe lună, are asigurate la noi masa şi cazarea datorită faptului că şi Primăria Râmnicu Vâlcea este un partener serios care le asigură copiilor masa şi cazarea gratuite. Avem, de asemenea, toată partea asta materială înnoită, de la sala de sport, sălile de clasă, laborator de legislaţie auto, atelierele dotate pe partea aceasta de practică şi nici profesorii nu au probleme şi nici copii nu se plictisesc. Le punem o meserie în mână, se murdăresc de ulei şi, zicem noi, se murdăresc şi de bănuţi. Se vede de la un an la altul că această întelegere a ceea ce înseamnă învăţământul profesional creşte, dar în acelaşi timp e loc de mai bine, pentru că de multe ori societatea şi familiile au impresia că e o ruşine să faci învăţământul profesional. Este păcat, pentru că sunt mulţi copii care înfloresc şi se regăsesc în această zonă. Sunt pricepuţi, sunt îndemânatici şi e bine că descoperă că sunt foarte buni la treaba asta", a menţionat Cristina Bitică, directorul Liceul Tehnologic "Căpitan Pleşoianu" din Râmnicu Vâlcea.
Pentru anul şcolar viitor, absolvenţii de gimnaziu din Vâlcea au la dispoziţie 95 de clase de liceu la zi (2.376 de locuri) şi 23 de clase de învăţământ profesional, inclusiv dual (545 de locuri). Din cele 22 de licee din Vâlcea, 22 sunt în oraşe, însă sunt şi trei astfel de unităţi în comune, între acestea fiind şi liceul din Măciuca, unde încă de anul trecut funcţionează o clasă de turism, prima din judeţ organizată în mediul rural. AGERPRES
Web Design by DowMedia